Det er ganske få situationer, hvor det i dag bliver vurderet, at børn skal bortadopteres med tvang.

Men med et nyt lovforslag vil regeringen lette myndighedernes adgang til at gøre netop det. Det skriver Berlingske.

Står det til regeringen skal brugen af bortadoptioner med tvang udvides i sager, hvor forældrene anses for at være ude af stand til at varetage forældrerollen.

Tirsdag behandler Folketinget et lovforslag, der kommer fra børne- og socialminister Mai Mercado (K).

Hun vil gøre det hurtigere og lettere for myndighederne at gennemføre bortadoption med tvang.

- Det hele sker med barnets tarv for øje, skriver ministeren til Berlingske.

Læs også : Kommuner tøver med at bortadoptere børn med tvang

Regeringen lægger også op til at fjerne en del af processen for at gøre sagsbehandlingen hurtigere.

Det har tidligere både været statsforvaltningen og Ankestyrelsen, der skulle træffe afgørelser om tvangsadoption. Fremover bør det kun være Ankestyrelsen, hvis det står til regeringen.

Derudover skal det også være muligt at springe et andet led over. Ifølge ministeren bør det være muligt at placere barnet direkte hos den udpegede adoptionsfamilie.

Som reglerne er nu skal barnet opholde sig hos en plejefamilie, til sagen er afgjort.